MECANISME DE EXERCITARE A CONTROLULUI PARLAMENTAR

ASUPRA SERVICIILOR DE INFORMAŢII
                   1. Cadrul legislativ

                   Polonia - Legea privind agenţiile naţionale de securitate (24 mai 2002); Legea privind protecţia secretelor oficiale (22 ianuarie 1999);

                   Germania - Legea privind serviciile federale de informaţii (1990); Legea privind Combaterea Terorismului (ianuarie 2002);

                   Belgia - Legii serviciilor de informaţii (1991), amendată în aprilie 1999;

                   Grecia - Legea 2225/1994 privind protejarea secretului comunicaţiilor;

                   Spania - Legea privind utilizarea şi controlul fondurilor pentru cheltuieli speciale (11 mai 1995); Legea 11/2002 privind înfiinţarea Centrului Naţional pentru Serviciile de Informaţii;

                   Norvegia – Legea privind libertatea şi protecţia informaţiilor (1992); Hotărârea Parlamentului (1996) privind crearea Comisiei Parlamentare pentru Monitorizarea Serviciilor de Informaţii, Spionaj şi Securitate;

                   Estonia - Regulamentul Parlamentului (2000);

                   Italia -  Legea privind serviciile secrete şi de informaţii (24 octombrie 1977);

                   Olanda - Regulamentul de funcţionare al Camerei Reprezentative (1994); Legea privind serviciile de informaţii (2002);   

                   Turcia -  Legea 2937 privind organizarea serviciilor de informaţii;

                   Cehia -  Legea 153/1994 privind serviciile de informaţii;

                   Lituania - Legea privind controlul serviciilor de informaţii (28 mai 2002);

                   Slovenia - Regulamentul Adunării Naţionale (2002)
                   Slovenia - Legea privind controlul parlamentar al serviciilor de securitate şi informaţii (aprilie 2003);

                   Austria - Constituţia;

                   Danemarca - Legea 378/1988 privind controlul serviciilor de informaţii;

                   Ungaria - Legea privind serviciile de informaţii (1992);

                   Australia - Legea Serviciilor de Informaţii 152/2001;

                   Marea Britanie -  Legea Serviciilor de Informaţii (1994);

                   SUA - Legea controlului serviciilor de informaţii (1980); Legea privind reforma comunităţii de informaţii (6 octombrie 2004).

                   2. State democratice din spaţiul euro-atlantic

                   Polonia

                   Reforma serviciilor de informaţii s-a finalizat prin adoptarea Legii din 24 mai 2002, fiind înfiinţate două structuri guvernamentale: Agenţia de Securitate Internă şi Agenţia de Informaţii. Activitatea celor două agenţii este monitorizată de Comisia Specială pentru Servicii din cadrul Sejmului. Principalele atribuţii ale Comisiei sunt următoarele:

                   - întocmeşte opinii privind reglementările care stau la baza funcţionării serviciilor secrete şi propune metode de îmbunătăţire a activităţii acestora;

                   - întocmeşte rapoarte privind informările prezentate de directorii serviciilor de informaţii; 

                   -  examinează rapoartele anuale prezentate de directorii Agenţiilor; 

                   - face propuneri pentru nominalizarea persoanelor care pot ocupa funcţia de director al serviciilor de informaţii;

                   - întocmeşte opinii privind cooperarea desfăşurată între serviciile speciale subordonate Ministerului de Interne şi Administraţiei şi cele aflate în subordinea Ministerului Apărării;

                   - întocmeşte rapoarte pentru fundamentarea bugetului serviciilor de informaţii.

                   Comisia Specială de Servicii este compusă din maxim 9 parlamentari. Pe baza unei moţiuni a Biroului Permanent, Sejmul (Parlamentul) adoptă o rezoluţie în care se specifică numărul de membri ai Comisiei. Candidaţii la funcţia de membru al comisiei sunt nominalizaţi de liderii grupurilor parlamentare, cei 9 membri fiind numiţi de Preşedintele Sejmului dintr-un grup de minim 35 de parlamentari.

                   Rezoluţiile Comisiei sunt adoptate cu majoritate absolută de voturi, iar la lucrări este obligatorie prezenţa a jumătate plus unu din numărul de membri ai comisiei.

                   Accesul membrilor Comisiei la secretele de stat şi informaţiile clasificate de importanţă naţională este reglementat de Legea privind protecţia secretelor oficiale. Obţinerea autorizaţiei de acces la acest tip de informaţii este solicitată de Preşedintele Parlamentului Ministerului Apărării şi Ministerului de Interne şi Administraţiei. 

                   Membrii comisiei pot participa la dezbaterile privind stabilirea bugetului serviciilor secrete, precum şi la discutarea altor aspecte financiare de interes pentru aceste structuri.  

                   Concluziile şedinţelor Comisiei sunt secrete, cu excepţia celor care sunt luate în şedinţe comune cu alte comisii parlamentare. Aceste concluzii sunt înaintate doar Preşedintelui Sejmului, care poate decide, împreună cu miniştrii de resort, textul comunicatelor de presă, atunci când este cazul.

                   Germania

                   Oficiul Federal pentru Apărarea Constituţiei este structura care coordonează activitatea serviciilor de informaţii la nivel federal. Oficiul pune în practică două principii fundamentale exprimate de Constituţia Germaniei: garantarea drepturilor fundamentale ale omului şi funcţionarea într-un cadru strict legal a puterilor politice. Principalele sarcini ale Oficiului sunt reprezentate de supravegherea respectării drepturilor şi libertăţilor fundamentale ale omului şi prevenirea eventualelor derapaje şi excese ale puterii politice. 

                   În Germania există patru mecanisme de control a activităţii serviciilor de informaţii: controlul parlamentar, controlul administrativ, controlul judiciar şi controlul societăţii civile. Oficiul Federal are obligaţia de a coopera la nivelul landurilor cu autorităţile competente, potrivit prevederilor legale, mecanismele de control fiind aplicate atât la nivel federal, cât şi la nivel local. 

                   Controlul administrativ are trei forme care presupun aplicarea unui cadru strict de acţiune al Oficiului federal, fiind considerat tot o formă a controlului parlamentar: 

                   -  supervizarea activităţii serviciilor de informaţii care se află în subordinea Ministerului de Interne. Acesta răspunde în faţa Parlamentului pentru activitatea serviciilor din subordine;

                   - supervizarea bugetară realizată de Oficiul General de Audit, care întocmeşte rapoarte de activitate financiară ale serviciilor de informaţii. Rapoartele sunt înaintate Parlamentului;

                   - supervizarea activităţii Oficiului federal de către Comisia Federală de Date, care întocmeşte rapoarte proprii de activitate, care sunt înainte Parlamentului la fiecare doi ani.

                   Controlul parlamentar a fost reorganizat în perioada 1992-1999 în urma reformelor ce au fost aduse în activitatea şi structura serviciilor de informaţii. Această funcţie este îndeplinită de Comisia Parlamentară de Control a Bundestag-ului, înfiinţată în anul 1978, care este compusă din 8 membri, orientarea politică a membrilor comisiei reflectâmd structura Parlamentului. 

                   În principiu, competenţele de control ale Comisiei sunt nelimitate. Comisia poate fi autorizată de Guvern, în anumite condiţii, să analizeze dosarele secrete, să invite la discuţii reprezentanţi ai serviciilor de informaţii şi să efectueze inspecţii la sediile acestora. Concret, în Bundestag au loc dezbateri privind activitatea serviciilor de informaţii, sunt permise interpelări scrise sau orale adresate membrilor Guvernului, fiind permise şi alte metode de lucru specifice Ministerului de Interne. 

                   Activitatea Comisiei de Control este sprijinită de Comisia G10, al cărui nume face trimitere la art.10 al Constituţiei germane, care se referă la apărarea secretului corespondenţei şi al comunicaţiilor. Sarcina acestei Comisii, alcătuită din 4 membri, este aceea de a preveni orice abuzuri în acest domeniu ale serviciilor de informaţii. Comisia G10 primeşte lunar un raport din partea Ministerului de Interne cu numărul de solicitări de interceptări ale convorbirilor telefonice. Această Comisie supraveghează şi activitatea poliţiei din cele 16 landuri ale ţării.  

                   Controlul serviciilor de informaţii se mai realizează şi din punct de vedere financiar, prin intermediul unei comisii a Bundestag-ului, alcătuită din 3 membri, care aprobă bugetul serviciilor de informaţii.

                    După intrarea în vigoare a Legii privind Combaterea Terorismului, în ianuarie 2002, nu au apărut schimbări majore în activitatea de control a serviciilor de informaţii. 

                   Belgia

                   Belgia are un nivel particular de control parlamentar al serviciilor de informaţii. Primul palier de control este denumit controlul indirect. Acest tip de control a fost introdus odată cu adoptarea, în anul 1991, a Legii serviciilor de informaţii, amendată în aprilie 1999. Potrivit legii, au fost înfiinţate două Comisii de Control: Comisia R pentru controlul serviciilor de informaţii, alcătuită din 3 membri şi Comisia P pentru controlul activităţii poliţiei, alcătuită din 5 membri. Aceste comisii nu sunt alcătuite din parlamentari, fiind formate din experţi şi specialişti în domeniu, care sunt numiţi de Senat, în cazul Comisiei R şi de Camera Reprezentativă, în cazul Comisiei P. Activitatea acestor comisii este supervizată astfel: Comisia R de către o Comisie Permanentă a Senatului, Comisia P de către o Comisie Permanentă a Camerei Reprezentanţilor. Aceste comisii de supervizare sunt compuse din 4 senatori, respectiv 9 deputaţi, fiind conduse de preşedinţii Camerelor respective. 

                   Sarcinile acestor două Comisii de supervizare parlamentare privesc buna desfăşurare a activităţii serviciilor de informaţii, respectiv poliţiei, precum şi protejarea drepturilor şi libertăţilor fundamentale ale omului.

                   Comisia de Supervizare Parlamentară a Comisiei R are în responsabilitate apărarea secretului de stat şi funcţionarea serviciilor de informaţii şi serviciului de securitate al armatei. Comisia de Supervizare Parlamentară a Comisiei P are în responsabilitate poliţia federală, poliţiile locale, alte servicii de poliţie judiciară, precum şi firmele de protecţie, pază şi de detectivi particulari. Membrii Comisiilor de Supervizare sunt aleşi pe o perioadă de 5 ani.

                   În sarcina acestor comisii intră şi propunerile de amendare a legilor de funcţionare ale serviciilor de informaţii şi poliţiei. Ca organisme parlamentare, aceste comisii nu pot interveni în activitatea instituţiilor controlate. Ele pot sesiza Parlamentul, alte autorităţi competente sau ministerele de profil, care pot decide sau nu declanşarea unor cercetări privind activitatea desfăşurată de structurile de informaţii. Fiecare Comisie este asistată în activitatea de control de un serviciu de investigaţii al cărui director este numit de Comisie pe o perioadă determinată. Membrii acestui serviciu au statut de ofiţeri al poliţiei judiciare, fapt ce le conferă autoritatea de a cerceta, atunci când este cazul, personalul angajat al serviciilor de informaţii sau al poliţiei.    

                   Din anul 1999, au luat fiinţă alte două structuri parlamentare de control a activităţii Comisiilor de Supervizare a Comisiilor R şi P. Una dintre principalele competenţe ale acestor structuri este aceea de a examina rapoartele de activitate ale serviciilor de informaţii înaintea publicării lor. De asemenea, aceste structuri pot primi sesizări din partea membrilor Comisiilor R şi P în ceea ce priveşte regulamentele şi procedurile de lucru proprii. 

                   Aceste structuri sunt formate din 5 persoane, pentru structura ce supervizează activitatea Comisiei R şi 10 persoane, pentru structura ce supervizează activitatea Comisiei P. Potrivit reglementărilor interne, aceste structuri trebuie să se reunească într-o serie de şedinţe comune ale căror dezbateri şi concluzii nu sunt date publicităţii.

                   Grecia

                   Potrivit prevederilor Legii 2225/1994, a fost înfiinţată o Comisie Naţională pentru protejarea secretului comunicaţiilor. Această Comisie este condusă de o persoană numită de Preşedintele Parlamentului şi este alcătuită dintr-un număr variabil de parlamentari, la care se adaugă un expert în comunicaţii desemnat de Preşedintele Parlamentului. 

                   Principalele atribuţii ale Comisiei sunt următoarele:

                   - urmăreşte respectarea secretului corespondenţei; 

                   - urmăreşte punerea în practică a deciziilor autorităţilor judiciare care solicită suspendarea temporară a păstrării secretului comunicaţiilor;

                   - inspectează neanunţat instalaţiile tehnice, arhivele şi documentele serviciilor de informaţii;

                   - solicită informaţiile necesare desfăşurării în bune condiţii a activităţii proprii, Comisia având competenţe în examinarea arhivelor clasificate ale statului.

Spania

În Spania, controlul asupra serviciilor de informaţii şi apărarea secretelor de stat sunt atribuţiile Congresului Deputaţilor. Senatul nu are nici un fel de atribuţii în acest sens. Comisia de Apărare împreună cu Comisia pentru Justiţie şi Afaceri Interne au competenţe în supervizarea activităţilor şi iniţiativelor structurii cu responsabilităţi specifice în domeniul informaţiilor secrete: Înaltul Centru de Informaţii al Apărării (CESID), care se află sub autoritatea Ministerului Apărării. Atribuţiile Comisiei de Apărare sunt limitate şi sunt exercitate în legătură cu informaţiile care nu sunt considerate de Guvern ca fiind clasificate sau cu circuit închis. 

Sub incidenţa Legii din 11 mai 1995 privind utilizarea şi controlul fondurilor pentru cheltuieli speciale, toate fondurile speciale intră în categoria secretelor oficiale şi devin subiect al controlului parlamentar prin comisii. 

Comisia pentru Justiţie şi Afaceri Interne este condusă de Preşedintele Congresului Deputaţilor şi este alcătuită din membri ai Parlamentului care au acces la informaţiile secrete, accesul la aceste informaţii fiind reglementat de un set de norme interne ale Camerei, adoptate la 2 iunie 1992, care precizează că accesul la documente clasificate este garantat pentru un singur reprezentant al fiecărui grup parlamentar, ales în plenul Camerei cu o majoritate de 3/5 din numărul total al parlamentarilor.

Acest pachet de reglementări referitoare la serviciile de informaţii spaniole a fost revizuit prin Legea nr. 11 din 6 mai 2002 privind înfiinţarea Centrului Naţional pentru Serviciile de Informaţii (National Intelligence Centre) aflat sub autoritatea Ministerului Apărării, care a înlocuit CESID. Conform art. 11 din Lege referitor la controlul parlamentar, noul Centru creat a preluat sarcinile CESID şi are obligaţia de a remite informaţii relevante referitoare la modus operandi şi activităţile sale, către Congresul Deputaţilor prin Comisia menţionată în legătură cu utilizarea şi supervizarea alocării fondurilor speciale.  

                   Norvegia

                   Comisia Parlamentară pentru Monitorizarea Serviciilor de Informaţii, Spionaj şi Securitate a fost înfiinţată în anul 1996, prin hotărârea Parlamentului. Această Comisie are responsabilitatea de a superviza activitatea celor trei servicii de informaţii din Norvegia: Serviciul de Informaţii, Autoritatea Naţională de Apărare şi Securitate şi Serviciul de Securitate al Poliţiei. 

Cei 7 specialişti ai comisiei de control sunt aleşi de Parlament pentru un mandat de 5 ani, nefiind parlamentari. Comisia prezintă rapoarte periodice în faţa Parlamentului, acestea neavând un caracter secret. 

Comisia este învestită cu atribuţii în examinarea tuturor aspectelor legate de activităţile serviciilor de informaţii pentru apărarea securităţii şi intereselor naţionale. Aceasta implică posibilitatea de a convoca orice angajat al serviciilor de informaţii, sau oricare altă persoană care are legătură cu serviciile de informaţii, să prezinte informaţiile solicitate în faţa Comisiei. Aceasta are responsabilitatea de a înştiinţa Parlamentul în legătură cu orice  problemă care ar putea fi de interes în sfera de activitate. Comisia nu are responsabilităţi în verificarea acţiunilor care implică cetăţeni străini sau firme care nu au sediul pe teritoriul Norvegiei, excepţie făcând personalul diplomatic. 

Ca şi în Germania, Parlamentul Norvegiei are atribuţii extinse în raport cu Executivul. Astfel, Parlamentul poate amenda şi schimba propunerile de buget anual întocmite de Guvern pentru departamentele sau agenţiile de informaţii. De asemenea, comisia poate inspecta arhivele Guvernului şi a ministerelor. Informaţiile clasificate nu pot face subiectul discuţiilor comisiei.

Comisia parlamentară pentru Monitorizarea Serviciilor de Informaţii, Spionaj şi Securitate este una dintre instituţiile care are puteri depline, nefiind supusă nici unui control din partea partidelor politice. Parlamentul alege, de asemenea, 5 auditori naţionali care conduc Oficiul pentru Audit care verifică cheltuielile guvernamentale.

                   Estonia

                   În Parlament funcţionează o comisie de supervizare a structurilor de securitate formată din 6 membri. Comisia a fost înfiinţată potrivit Regulamentului Parlamentului (2000) şi are ca atribuţii controlul autorităţilor învestite cu competenţe în domeniul securităţii naţionale. La fiecare 6 luni, primul-ministru şi miniştrii de resort trebuie să prezinte o informare privind activitatea structurilor de securitate şi informaţii. Anual, Comisia de supervizare aprobă bugetul acestor structuri şi prezintă Parlamentului raportul de activitate.    

                   Letonia

                   În Parlament funcţionează o comisie specială, alcătuită din 10 parlamentari, care are drept principală atribuţie monitorizarea serviciilor de informaţii. Membrii Comisiei au acces la documentele clasificate.  

                   Italia

                   Legea adoptată la 24 octombrie 1977 a condus la reorganizarea întregului sistem al serviciilor secrete şi de informaţii şi la crearea unei comisii parlamentare care monitorizează activitatea acestora.

                   Comisia este alcătuită din câte 4 membri din fiecare Cameră a Parlamentului, fiind numiţi de preşedinţii celor 2 Camere, structura sa reflectând spectrul politic obţinut după validarea alegerilor parlamentare. Membrii Comisiei îşi aleg Preşedintele, singura condiţie fiind aceea că, alternativ, o legislatură acesta trebuie să fie membru al Senatului, iar o legislatură membru al Camerei Deputaţilor, în desfăşurarea lucrărilor Comisiei aplicându-se Regulamentul respectivei Camere. Prin tradiţie, Preşedintele Comisiei este ales un membru al opoziţiei. Pe întreaga perioadă a mandatului, membrii Comisiei trebuie să păstreze secretul discuţiilor (care sunt reflectate de documentele de lucru ale Comisiei), al informaţiilor primite, precum şi al propriilor opinii.

                   Potrivit legii, Comisia verifică activitatea serviciilor de informaţii. Pentru aceasta, Comisia parlamentară poate solicita Guvernului toate informaţiile necesare pentru desfăşurarea activităţii, ţinând cont de faptul că în structura Guvernului se află un ministru care coordonează activitatea serviciilor secrete şi de informaţii. Comisia nu are competenţe în a solicita documente cu caracter de secret de stat sau să realizeze inspecţii la sediile structurilor monitorizate. Sursa de informaţii pentru desfăşurarea activităţii este reprezentată de rapoartele bianuale pe care Guvernul, prin ministerul de resort, le trimite Parlamentului.  Comisia poate să facă propuneri pentru îmbunătăţirea activităţii serviciilor de informaţii în baza rapoartelor pe care le înaintează parlamentului. Cele două Camere ale Parlamentului pot, ulterior, să ia în dezbatere aceste rapoarte şi să trimită guvernului o notificare în acest sens.  

                   Primul-ministru poate refuza solicitarea Comisiei de a obţine informaţii cu caracter secret, motivând în scris refuzul. Dacă majoritatea absolută a membrilor Comisiei apreciază că motivele refuzului nu sunt întemeiate, poate înainta un raport Parlamentului pentru obţinerea sprijinului necesar. 

                   Comisia parlamentară nu are competenţe bugetare. Realizarea bugetelor serviciilor de informaţii revine în sarcina Ministerului de Interne, a Ministerului Apărării şi a primului-ministru.

                   Amendamentele adoptate ulterior la legea din anul 1977 nu au condus la modificări importante în activitatea şi controlul serviciilor de informaţii, singura noutate fiind o prevedere prin care se solicită întărirea cooperării internaţionale cu servicii de informaţii din alte ţări.

                   Olanda

                   Controlul parlamentar al serviciilor de informaţii se realizează din anul 1952, atunci când în cadrul Camerei Reprezentative (Camera inferioară a Parlamentului) a fost creată o comisie specială de monitorizare, această prevedere fiind cuprinsă, ulterior, în Regulamentul de funcţionare al Camerei Reprezentative (1994).   

                   Comisia specială este compusă din preşedintele principalului grup politic al Camerei şi un număr de membri care poate varia de la o legislatură la alta. Din anul 1977, membrii comisiei sunt aleşi doar dintre parlamentarii primelor 4 grupuri politice ale Camerei, în ordinea numărului de voturi primit în cadrul alegerilor parlamentare.  

                   Reuniunile Comisiei sunt secrete şi se desfăşoară în prezenţa ministrului de interne, care are în subordine principalul serviciu de informaţii al ţării, Agenţia Naţională de Securitate (BDV). De două ori pe an la lucrările Comisiei participă şi ministrul apărării, care are în subordine Serviciul de Informaţii Militar (MID). Anual, Comisia înaintează Parlamentului un raport în care nu sunt menţionate date şi informaţii cu caracter secret. La rândul său, Agenţia Naţională de Securitate trimite Parlamentului propriul său raport de activitate. Pe baza acestor două rapoarte, respectând confidenţialitatea informaţiilor, se organizează o reuniune de analiză la care participă comisiile parlamentare de resort şi reprezentanţii Ministerului de Interne.  

                   Principalele atribuţii ale Comisiei parlamentare sunt următoarele: 

                   - asigură protecţia informativă a guvernului, oferind la cerere doar informaţiile cu relevanţă deosebită pentru siguranţa naţională, cu respectarea protecţiei identităţii surselor şi informatorilor sau a agenţiilor utilizate în activitate; 

                   - monitorizează activitatea serviciilor de informaţii, asigurându-se de funcţionarea acestora în cadrul prevăzut de lege.

                   În mai 2002 a fost adoptată o nouă lege privind serviciile de informaţii, nefiind acordate competenţe suplimentare Comisiei parlamentare de control a serviciilor de securitate şi informaţii.    

                   Turcia

                   Potrivit prevederilor legale, Parlamentul aprobă bugetul Organizaţiei Serviciilor Secrete Naţionale (MIT). Nu există alte prevederi legislative privind controlul parlamentar.

                   Cehia

                   Potrivit prevederilor Legii 153/1994 privind serviciile de informaţii, la începutul fiecărei legislaturi în Camera Deputaţilor sunt alcătuite 3 comisii specializate:

                   -  Comisia specială pentru supravegherea serviciului de informaţii;   

                   - Comisia specială pentru supravegherea serviciului de informaţii militar;

                   - Comisia specială pentru supravegherea metodelor de lucru ale serviciilor de poliţie.

                   Fiecare Comisie este alcătuită din 7 parlamentari, orientarea lor politică respectând procentele obţinute de partide după alegerile parlamentare, (obligatoriu 3 membri aparţin partidelor de opoziţie). Discuţiile şi rezoluţiile adoptate de Comisii au un caracter secret.

                   Principala sarcină a Comisiilor este controlul serviciilor de informaţii, fapt care implică supervizarea activităţilor administrative şi tehnice ale acestora, îmbunătăţirea regulamentelor de funcţionare, controlul utilizării resurselor financiare, a metodelor de clasificare a dosarelor, a modalităţilor de lucru şi sistematizarea bazelor de date, precum şi reprezentarea structurilor de informaţii, atunci când există sesizări şi reclamaţii ale cetăţenilor sau ale altor instituţii din ţară. 

                   Comisiile pot solicita informaţii cu caracter secret şi au competenţa de a inspecta departamentele structurilor de informaţii şi de poliţie. Potrivit Regulamentului Camerei, fiecare Comisie trebuie să întocmească un raport de activitate cel puţin odată pe an.

                   Lituania

                   Controlul serviciilor de informaţii se realizează, potrivit Legii adoptată la 28 mai 2002, de către Parlament. Astfel, controlul Serviciului Securităţii Statului este exercitat de Subcomisia parlamentară de securitate şi apărare, iar controlul serviciilor operaţionale ale Ministerului Apărării este exercitat de Comisia parlamentară de securitate şi apărare. Membrii acestor comisii au acces la informaţiile cu caracter strict secret.     

                   Slovacia

                   Membrii Comisiei speciale de control a activităţii Serviciului de Informaţii (SIS), înfiinţată în cadrul Consiliului Naţional al Republicii Slovace (Parlamentul), sunt aleşi dintre membrii Parlamentului, potrivit procentelor obţinute în alegeri. Comisia este alcătuită din 9 membri: 7 aparţin coaliţiei aflate la putere, iar 2 aparţin opoziţiei. Dacă un membru al comisiei demisionează din grupul politic din care face parte, acesta îşi pierde locul în comisie.

                   Şedinţele sunt ţinute trimestrial şi nu au un caracter public. Directorul Serviciului de Informaţii înaintează Comisiei un raport anual de activitate, acesta fiind discutat în momentul adoptării bugetului SIS. 

                   Comisia analizează activitatea SIS, cooperarea serviciului de informaţii cu structuri similare din străinătate şi modalităţile de stocare a datelor şi informaţiilor. Comisia informează Consiliul Naţional, Guvernul ţării şi pe Procurorul General despre orice încălcări ale legii în activitatea desfăşurată de SIS.         

                   Slovenia

                   Serviciul de informaţii al ţării este controlat de Comisia pentru Supervizarea Activităţii Serviciilor Secrete şi de Informaţii a Adunării Naţionale a Sloveniei (Parlamentul). Comisia este înfiinţată prin decret prezidenţial după fiecare alegeri generale organizate în Slovenia. După adoptarea Regulamentului Adunării Naţionale, în iulie 2002, această Comisie a fost numită Comisia Specială a Adunării Naţionale.

                   Principalele atribuţii ale Comisiei sunt următoarele:                        

                   -  supraveghează activitatea serviciilor secrete şi de informaţii în cooperare cu Ministerul Apărării, potrivit cadrului legal şi politicii naţionale de securitate;

                   - supervizează aplicarea procedurilor, metodelor şi măsurilor menţionate în regulamentele Ministerului de Interne; 

                   -  analizează legile şi reglementările care stau la baza funcţionării serviciilor secrete şi de informaţii;

                   -  întocmeşte raportul anual, înaintat Parlamentului, despre activitatea serviciilor, precum şi propunerile pentru îmbunătăţirea activităţii acestora.  

                   Austria 

                      Potrivit art.52a al Constituţiei federale a Austriei, amendate în anul 1991, au fost înfiinţate două comisii de supraveghere a activităţii serviciilor de informaţii. Comisia care funcţionează în Bundesrat (Camera inferioară a Parlamentului) monitorizează serviciile de informaţii militare şi civile. Are în structura sa subcomisii a căror activitate se desfăşoară în cooperare cu Comisia de Apărare şi Afaceri Interne. În total, comisia este compusă din 14 membri, reprezentanţi ai grupurilor politice reprezentate în parlament. Membrii Comisiei depun în faţa Preşedintelui Bundesrat-ului un jurământ prin care se angajează că nu vor divulga secretul profesional.   

                   Atribuţiile subcomisiilor sunt legate de natura şi legalitatea măsurilor aplicate de serviciile de informaţii. Pentru ca un membru al Comisiei să consulte documente cu caracter secret, plenul acesteia trebuie să aprobe cererea cu unanimitate de voturi. Ministrul de resort poate respinge solicitarea comisiei pe motivul apărării interesului naţional ori al protecţiei drepturilor individuale ale cetăţenilor.

                   Cele două subcomisii nu au competenţe privind bugetul serviciilor de informaţii.    

                   Danemarca

                   Parlamentul ţării a adoptat, în iunie 1988, Legea 378/1988 privind supervizarea serviciilor de informaţii, fiind înfiinţate Comisia de Apărare şi Comisia privind activitatea poliţiei şi a serviciilor de informaţii. Ambele comisii sunt compuse din 5 membri ai Folketing-ului, câte unul din primele 5 partide politice reprezentate în Parlament.

                   Guvernul informează periodic comisiile despre activitatea poliţiei şi a serviciilor de informaţii. De asemenea, comisiile sunt informate periodic despre schimbările majore privind politica externă şi de securitate, care pot aduce atingere activităţii acestor servicii. Comisiile nu au competenţe privind adoptarea bugetului serviciilor de informaţii.

                   Potrivit legii, membrii comisiilor pot prezenta guvernului oral, sau în scris, opiniile sau propunerile de îmbunătăţire a activităţii acestor structuri.

                   În Danemarca, cel mai important control al serviciilor de informaţii este exercitat de Ministerul Justiţiei. Directorii serviciilor de informaţii sunt obligaţi, potrivit legii, să informeze ministrul justiţiei cu toate aspectele specifice activităţii structurilor pe care le conduc.

                   Suedia

                   Controlul exercitat de Parlament asupra serviciilor secrete îmbracă o serie de forme specifice. Potrivit legii, Consiliului Consultativ al Ministerului de Externe i se transmit toate informaţiile semnificative privind relaţiile externe ale ţării. Comitetul pentru Constituţie examinează modalitatea prin care guvernul şi ministerele îşi îndeplinesc atribuţiile specifice. De asemenea, Ombudsman-ul supervizează implementarea legilor, decretelor şi ordonanţelor în activitatea administraţiei publice.

                   Supervizarea activităţii serviciilor secrete ale armatei este realizată de un Consiliu special, coordonat de guvern.

                   Ungaria

                   Parlamentul nu are nici o structură care să controleze activitatea serviciilor de informaţii. Potrivit prevederilor Legii privind serviciile de informaţii, adoptate în anul 1992, Parlamentul poate mandata Ombudsman-ul să supravegheze respectarea drepturilor omului în raport cu activitatea serviciilor de informaţii. Acesta poate iniţia acţiuni specifice de control a activităţii serviciilor de informaţii, poate solicita o serie de rapoarte de activitate ale structurilor de informaţii şi poate sesiza autorităţilor judiciare orice încălcare a legii produsă în activitatea serviciilor de informaţii.

                   Australia

Sediul materiei este Legea Serviciilor de Informaţii Nr. 152 din 2001.

În Australia, controlul parlamentar asupra serviciilor de informaţii se află în responsabilitatea Comisiei Comune a Camerei Reprezentanţilor şi Senatului privind controlul asupra serviciilor de informaţii (ASIO, ASIS şi DSD - contrainformaţii, terorism, servicii de informaţii externe, Direcţia Informativă privind Avertizarea Timpurie în domeniul Apărării). Un Inspector general al Serviciilor de Informaţii este numit de Primul-Ministru pentru o perioadă de 5 ani. El nu poate fi revocat din funcţie de către Guvern. Atribuţiile sale sunt acelea de supraveghere a întregului domeniu al serviciilor de informaţii. Printre responsabilităţile sale se numără şi aceea de a prezenta Comisiei Comune un raport anual. 

Cu toate că această Comisie are atribuţii de supraveghere a întregului domeniu al securităţii, membrii săi au o serie de restricţii în investigarea tuturor subdomeniilor din proprie iniţiativă. 

Potrivit prevederilor legii privind Serviciile de Informaţii (art 28-32), Comisia este alcătuită din 7 membri: 3 senatori şi 4 membri ai Camerei Reprezentanţilor. Majoritatea membrilor Comisiei trebuie să facă parte şi din Guvern. 

                   Principalele atribuţii ale Comisiei sunt:

                   -  verificarea administrării şi cheltuielilor ASIO, ASIS, DSD, inclusiv situaţia financiară anuală a celor 3 servicii;

                   -  verificarea oricărei probleme în relaţie cu serviciile de informaţii a sesizărilor adresate Comisiei de către ministrul responsabil sau printr-o rezoluţie a oricărei Camere a Parlamentului;

                   - verificarea implicaţiilor şi eficienţei amendamentelor la Legislaţia privind actele teroriste (Security Legislation Amendment (Terrorism) Act 2002), Legislaţia privind securitatea frontierelor (Border Security Legislation Amendement Act 2002), Codul Penal;

                   - prezentarea unui raport fiecărei Camere a Parlamentului şi ministrului responsabil. Comisia poate, prin rezoluţie, să solicite ministrului responsabil, să întocmească un raport al activităţii serviciilor de informaţii; 

                   - conducerea investigaţiilor plângerilor individuale în legătură cu activitatea ASIO, ASIS şi DSD. 

                   Şefii Agenţiilor (Directorul General al Serviciilor de Informaţii, Directorul General al ASIS, Directorul DSD) şi Inspectorul General al Serviciilor de Informaţii trebuie să prezinte informări Comisiei. 

                   Controlul bugetar asupra serviciilor de informaţii îi revine Comisiei legislative a Senatului. Comisia are un rol important în examinarea bugetelor diferitelor departamente şi agenţii. Această comisie este formată din 6 membri, 3 senatori din partidul de guvernământ şi 3 senatori din partidele de opoziţie sau senatori independenţi.   

                   Fiecare membru al conducerii Comisiei este supus verificărilor contrainformative şi de loialitate cu aceeaşi frecvenţă ca şi membrii conducerii serviciilor de informaţii. 

                   Marea Britanie

                   Parlamentul britanic nu are o structură proprie pentru controlul activităţii serviciilor de informaţii. Acestea sunt monitorizate indirect prin studierea rapoartelor întocmite de Comisia pentru Servicii de Informaţii şi Securitate (ISC). Această structură a fost creată în anul 1994 în baza Legii Serviciilor de Informaţii, adoptată în anul 1994
. Legea nu face, însă, referire la serviciile de informaţii militare şi ale poliţiei. Aceste două servicii sunt controlate de Comisiile parlamentare de Apărare şi Afaceri Interne. 

                   Comisia pentru Servicii de Informaţii şi Securitate supervizează trei dintre serviciile britanice: MI6 (Serviciul pentru Informaţii Externe), MI5 (Serviciul pentru Informaţii interne şi Terorism) şi GCHQ (Serviciul pentru Comunicaţii al Guvernului - comunicaţii electronice). 

                   ISC este format din 9 membri care fac parte din Camera Comunelor şi Camera Lorzilor. Ei sunt numiţi de Primul-ministru după consultarea liderului opoziţiei, la începutul sesiunii parlamentare şi, în general, rămân membri ai comisiei pe întregul mandat al Parlamentului. Preşedintele acestei comisii nu trebuie să fie membru al partidului de guvernamânt, fiind numit tot de Primul-ministru. Cvorumul pentru desfăşurarea lucrărilor comisiei este de 3 membri, iar deliberările sunt confidenţiale.

                   Principalele atribuţii ale Comisiei pentru Servicii de Informaţii şi Securitate sunt:

                   - examinarea cheltuielilor MI5, MI6, GCHO. ISC poate solicita Guvernului modificări ale bugetului alocat serviciilor de informaţii;

                   - managementul şi politica celor trei servicii de informaţii pe care le supervizează;

Comisia nu are atribuţii în misiunile operative ale serviciilor secrete şi există restricţii în solicitarea sau supervizarea materialelor întocmite de serviciile de informaţii. Potrivit legii, ministerul de resort nu are obligaţia de trimite comisiei date privind sursele, metodele de acţiune, operaţiunile aflate în curs de desfăşurare sau informaţiile obţinute din partea unor guverne şi servicii de informaţii străine, atunci când există solicitări în acest sens. 

                   ISC întocmeşte un raport anual. Înainte de a fi prezentat Parlamentului, raportul este înaintat Primului-ministru, fiind trimis celor două Camere ale Parlamentului după ce sunt eliminate eventualele informaţii cu caracter secret din cuprinsul său. De asemenea, ISC întocmeşte alte rapoarte de activitate la solicitarea Primului-ministru. Restricţiile impuse Comisiei limitează rolul său şi eficacitatea sa, aceasta desfăşurându-şi activitatea, potrivit legii, în partea exterioară a aşa-numitelor „inele de securitate”, care reprezintă modalitatea de clasificare a informaţiilor oficiale în Regatul Unit al Marii Britanii şi Irlandei de Nord. 

Statele Unite ale Americii   
                   Congresul Statelor Unite şi-a menţinut atribuţiile de supraveghere a serviciilor de informaţii din anul 1947, când a fost înfiinţată Agenţia Centrală de informaţii (CIA). CIA a fost principala agenţie de informaţii şi contrainformaţii a Guvernului SUA şi se află sub coordonarea Consiliului de Securitate al SUA (NSC). Principala atribuţie a CIA este să informeze NSC în legătură cu problemele care pot să aducă atingere securităţii naţionale a SUA. De asemenea, Agenţia are responsabilitatea de a corela şi evalua activitatea serviciilor de informaţii şi să asigure informarea guvernului. 

                   După atacurile teroriste de la 11 septembrie 2001, serviciile secrete americane au intrat într-un amplu proces de reformă, fiind creată o structură care cuprinde totalitatea serviciilor de informaţii sub o conducere centralizată: Comunitatea de Informaţii a SUA. Din comunitatea de informaţii fac parte: Air Force Intelligence; Army Intelligence; Central Intelligence Agency; Coast Guard Intelligence; Defense Intelligence Agency; Department of Energy; Department of Homeland Security; Department of State; Department of the Treasury; Federal Bureau of Investigation; Marine Corps Intelligence; National Geospatial-Intelligence Agency; National Reconnaissance Office; National Security Agency şi Navy Intelligence.  În prezent, cea mai mare agenţie de informaţii este National Security Agency, care are peste 30.000 de angajaţi. 

                   După adoptarea Homeland Security Act (noiembrie 2002), s-a creat un nou departament în cadrul guvernului american menit să previn repetarea unei tragedii cum a fost cea de la 11 septembrie 2001. Departamentul va avea aproape 170 000 de angajaţi şi va coordona 22 dintre agenţiile de informaţii existente. Deşi nu include CIA şi FBI, Departamentul va analiza rapoarte privind posibilele ameninţări, rapoarte care vor proveni de la toate agenţiile care fac parte din comunitatea de informaţii. FBI îşi va menţine statutul de agenţie principală internă, iar CIA va deţine acelaşi rol pe plan extern.

                   Departamentul este organizat în 4 sectoare:

                   - securitatea graniţelor şi a transportului;

                   - pregătire şi ripostă rapidă;

                   - măsuri pentru atacuri chimice, biologice, radiologice şi nucleare;

                   - analiza informaţiilor şi protecţia infrastructurilor.
                   În ianuarie 2003, preşedintele SUA a anunţat crearea Terrorist Threat Integration Center (TTIC) care îşi propune să fie sediul central unde toate informaţiile referitoare la ameninţările teroriste interne sau externe să poată fi adunate, analizate şi apoi diseminate. Centrul va fi compus din elemente ale CIA, FBI, noul Departament al Securităţii Interne şi Departamentul Apărării. El va fi condus de un oficial guvernamental care va prezenta un raport în faţa directorului CIA.

                   Comisia pentru Serviciile de Informaţii a Senatului (SSCI) a fost înfiinţată la 19 mai 1976. Camera Reprezentanţilor a urmat iniţiativa Senatului, prin crearea, la 14 iulie 1977, a Comisiei Permanente pentru Servicii de Informaţii a Camerei (HPSCI). Aceste comisii, împreună cu Comisia pentru Relaţii şi Afaceri Externe şi Serviciile Forţelor Armate autorizează programele agenţiilor de informaţii şi supraveghează activitatea acestora, independent de instrumentele puterii executive.

                   Comisia permanentă de control a Senatului este formată din 18 membri. Comisia permanentă a Camerei Reprezentanţilor are 4 subcomisii: pentru terorism, analiză şi contrainformaţii (13 membri); pentru informaţii tehnice şi tactice (12 membri); pentru politici (10 membri); de supraveghere (14 membri).

Legea Controlului Serviciilor de Informaţii, adoptată în anul 1980, a autorizat comisiile de control a serviciilor de informaţii ale Senatului şi Camerei Reprezentanţilor să fie singurele structuri abilitate cu supravegherea activităţii CIA şi a Directorului Comunităţii de Informaţii (DCI). Numirea DCI şi a membrilor CIA trebuie să aibă aprobarea Comisiei de control a servciilor secrete a Senatului. Legea prevede că DCI şi şefii departamentelor şi agenţiilor de informaţii au următoarele responsabilităţi faţă de Congres:

                   - să informeze Comisiile de control ale serviciilor secrete ale  Camerei Reprezentanţilor şi Senatului în legătură cu activităţile în derulare ale departamentelor şi agenţiilor;

                   - să furnizeze informaţiile solicitate de Congres sau pe care Congresul le consideră supuse controlului său;
                   - să raporteze prompt Congresului eşecurile activităţilor desfăşurate în domeniul serviciilor de informaţii, precum şi acţiunile viitoare care vor fi întreprinse pentru a evita repetarea acestor eşecuri în viitor.
                   Potrivit legii, Preşedintele SUA trebuie să se asigure că aceste comisii sunt permanent şi complet informate în legătură cu activitatea agenţiilor de informaţii, inclusiv în legătură cu anticiparea unor activităţi semnificative, precum şi a unor eşecuri semnificative. De asemenea, agenţiile sunt obligate să facă disponibilă orice informaţie solicitată de oricare dintre cele două comisii. În teorie, nu există limitări privind natura informaţiilor pe care Comisiile le pot solicita. Executivul poate prezenta orice material clasificat pe care membrii Comisiilor îl solicită. În practică, însă, limita accesului la informaţii se negociază între Comisii şi Agenţii. Comisiile solicită, în general, informaţii în legătură cu metodele, tipul operaţiunilor şi sursele Agenţiilor de Informaţii. Sursele şi metodele particulare nu sunt, în general, divulgate. Potrivit legii, Congresul trebuie să asigure securitatea informaţiilor.     

                   Atribuţiile prevăzute de lege privind controlul serviciilor de informaţii sunt completate şi consolidate de controlul pe care Comisiile îl pot exercita în ceea ce priveşte bugetului CIA. Ambele Comisii examinează în detaliu bugetul alocat serviciilor secrete, iar CIA trebuie să prezinte justificări privind alocarea resurselor bugetare acestor Comisii.   

                   Franţa

                   Controlul serviciilor secrete este realizat doar prin intermediul a 3 comisii prezidenţiale şi guvernamentale.

                   3. Concluzii

                   - datorită sistemelor constituţionale diferite şi a situaţiei specifice din statele analizate, nu se poate crea un model unic privind controlul serviciilor de informaţii; 

                   - majoritatea parlamentelor au adoptat legi prin care au fost create structuri de control a serviciilor de informaţii, în baza unor principii democratice;

                   - comisiile create urmăresc activitatea desfăşurată de servicile de informaţii şi păstrarea acesteia în cadrul legislativ adoptat, potrivit politicilor de securitate naţională;

                   - membrii comisiilor se supun unor norme severe de confidenţialitate, în marea majoritate a cazurilor concluziile şedinţelor fiind secrete; 

                   - structura comisiilor respectă, în general, structura politică a Parlamentului stabilită în urma alegerilor parlamentare, fiind adoptat şi un model în care preşedintele comisiei este membru al opoziţiei;

                  - comisiile joacă un rol activ în care pot solicita serviciilor secrete documente şi concluzii. În statele în care comisiile joacă un rol pasiv, acestea întocmesc rapoarte periodice, care sunt date publicităţii, cu respectarea normelor de secretizare a datelor şi informaţiilor; 

                   - în general, comisiile nu au drept de veto în ceea ce priveşte stabilirea şi verificarea bugetelor serviciilor de informaţii. Comisiile pot depune însă interpelări, propuneri sau pot solicita instituţiilor abilitate verificări ale cheltuielilor;  

                   - în majoritatea statelor se recunoaşte problematica unor controale parlamentare eficiente, datorită faptului că activitatea serviciilor de informaţii a crescut într-un ritm exponenţial după atacurile teroriste de la 11 septembrie 2001 din SUA, recunoscându-se necesitatea cooptării de specialişti din afara parlamentului în comisiile de control. Astfel, au fost implementate tehnologii şi metode sofisticate de lucru ale acestor structuri, a crescut într-un mod deosebit numărul şi calitatea informaţiilor, capacitatea de stocare a datelor, schimbul de informaţii şi nivelul de cooperare între structuri similare. 

� http://www.hmso.gov.uk/acts/acts1994/Ukpga_19940013_en_1.htm#tcon - Intelligence Services Act 1994 

